જગપ્રસિદ્ધ અંગ્રેજી મેગેઝીન અવારનવાર ‘પેરેન્ટીંગ’ને પોતાની કવર સ્ટોરી બનાવે છે કારણ કે એ એક એવો મુદ્દો છે જે દેશવિદેશના ભવિષ્ય સાથે સંકળાયેલો છે. અંગ્રેજીમાં પેરેન્ટિંગ માટે એક શબ્દસમૂહ છે – હેલિકોપ્ટર પેરેન્ટિંગ (Helicopter Parenting). એટલે કે કેટલાક મા-બાપને પોતાના સંતાનની આગળ-પાછળ જ અથવા તો સંતાન પર હેલિકોપ્ટરના પંખાની જેમ માથે ફર્યા કરતાં હોય. આ શબ્દસમૂહનો પહેલો વહેલો ઉપયોગ ડૉ. હૈમ ગેનોટના 1969ના પુસ્તક ‘પેરેન્ટસ એન્ડ ટીનેજર્સ’માં થયો હતો જેમાં કિશોરાવસ્થામાં પહોંચેલા સંતાનો બોલે છે કે એમના માતાપિતા હેલિકોપ્ટરની જેમ તેમના પર ફર્યા કરે છે. પછી એ એટલો લોકપ્રિય બન્યો કે 2011 માં આ શબ્દસમૂહને ડિક્શનરીમાં પણ સ્થાન મળી ગયું.